FI Euroopan unionin virallinen lehti L 165/3

KOMISSION ASETUS (EY) N:o 601/2008,

annettu 25 päivänä kesäkuuta 2008,

Gabonista tuotaviin ihmisravinnoksi tarkoitettuihin tiettyihin kalastustuotteisiin sovellettavista suojatoimenpiteistä

(ETA:n kannalta merkityksellinen teksti)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä 28 päivänä tammikuuta 2002 annetun Euroopan parlamentin ja neuvoston asetuksen (EY) N:o 178/2002 (1) ja erityisesti sen 53 artiklan 1 kohdan b alakohdan,

sekä katsoo seuraavaa:

(1) Asetuksen (EY) N:o 178/2002 mukaan on ryhdyttävä tarpeellisiin toimenpiteisiin kolmansista maista tuotavien elintarvikkeiden osalta, jos ne todennäköisesti aiheuttavat vakavan vaaran ihmisten terveydelle, eläinten terveydelle tai ympäristölle ja jos tällaista vaaraa ei voida tyydyttävällä tavalla hallita kyseisen jäsenvaltion tai kyseisten jäsenvaltioiden toteuttamilla toimenpiteillä.

(2) Yhteisön vuonna 2007 Gabonissa tekemä tarkastuskäynti paljasti vakavia puutteita tietyissä kalastustuotteissa, joita oli tarkoitus viedä Euroopan yhteisöön. Vakavia puutteita todettiin varsinkin Gabonin viranomaisten valmiuksissa toteuttaa korjaustoimenpiteitä silloin, kun ilmenee korkeita raskasmetalli- ja sulfiittipitoisuuksia.

(3) Tiettyjen elintarvikkeissa olevien vieraiden aineiden enimmäismäärien vahvistamisesta 19 päivänä joulukuuta 2006 annetussa komission asetuksessa (EY) N:o 1881/2006 (2) vahvistetaan raskasmetallien enimmäispitoisuudet tietyille kalastustuotteille.

(4) Elintarvikkeiden muista lisäaineista kuin väri- ja makeutusaineista 20 päivänä helmikuuta 1995 annetussa Euroopan parlamentin ja neuvoston direktiivissä 95/2/EY (3) vahvistetaan tietyissä kalastustuotteissa sallitut sulfiittien enimmäispitoisuudet.

(5) Jäsenvaltioiden olisi näin ollen toteutettava tiettyjen Gabonista peräisin olevien kalastustuotteiden asianmukaiset tarkastukset tuotteiden saapuessa yhteisön rajalle, jotta varmistetaan niiden täyttävän asetuksen (EY) N:o 1881/2006 säännökset raskasmetallien osalta ja direktiivin 95/2/EY säännökset sulfiittien osalta.

(6) Jäsenvaltioiden on käytettävä asianmukaisia näytteenottosuunnitelmia ja määritysmenetelmiä kyseisissä tarkastuksissa. Raskasmetallien näytteenotossa ja määrityksessä sovelletaan komission asetusta (EY) N:o 333/2007 (4).

(7) Asetuksessa (EY) N:o 178/2002 otetaan käyttöön elintarvikkeita ja rehuja koskeva nopea hälytysjärjestelmä, jota olisi käytettävä neuvoston direktiivin 97/78/EY (5) 22 artiklan 2 kohdassa säädetyn vastavuoroista tiedottamista koskevan vaatimuksen täytäntöönpanemiseksi. Lisäksi jäsenvaltiot toimittavat komissiolle säännölliset raportit Gabonista tuoduille, tämän asetuksen soveltamisalaan kuuluville kalastustuotelähetyksille tehtyjen virallisten tarkastusten kaikista määritystuloksista.

(8) Tätä asetusta olisi tarkasteltava vuoden kuluttua uudelleen Gabonin toimivaltaisten viranomaisten antamien takeiden ja jäsenvaltioiden tekemien tarkastusten tulosten perusteella. Annettujen takeiden todentamiseksi voi olla tarpeen tehdä uusi komission suorittama tarkastus.

(9) Kaikki tämän asetuksen soveltamisesta aiheutuvat menot veloitetaan lähettäjältä, vastaanottajalta tai hänen edustajaltaan.

(10) Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

ON ANTANUT TÄMÄN ASETUKSEN:

1 artikla

Tätä asetusta sovelletaan sellaisiin Gabonista peräisin oleviin ihmisravinnoksi tarkoitettuihin kalastustuotteisiin, jotka kuuluvat raskasmetallien osalta asetuksen (EY) N:o 1881/2006 soveltamisalaan ja sulfiittien osalta direktiivin 95/2/EY soveltamisalaan.

2 artikla

1. Jäsenvaltioiden on tarkoituksenmukaisia näytteenottosuunnitelmia ja määritysmenetelmiä käyttäen varmistettava, että jokainen 1 artiklassa tarkoitettuja tuotteita sisältävä lähetys tutkitaan tarvittavilla testeillä sen varmistamiseksi, että kyseiset tuotteet ovat asetuksen (EY) N:o 1881/2006 säännösten mukaisia raskasmetallien osalta ja direktiivin 95/2/EY säännösten mukaisia sulfiittien osalta. Raskasmetallien näytteenotto ja määritys on suoritettava asetuksen (EY) N:o 333/2007 mukaisesti.

2. Jäsenvaltioiden on toimitettava komissiolle joka kolmas kuukausi raportti 1 artiklassa tarkoitettuja tuotteita sisältäville lähetyksille tehtyjen virallisten tarkastusten kaikista määritystuloksista. Raportti on toimitettava kutakin vuosineljännestä seuraavan kuukauden aikana (huhtikuu, heinäkuu, lokakuu ja tammikuu).

3. Raportoinnissa on käytettävä tämän asetuksen liitteessä esitettyä yhteistä raportointimuotoa.

3 artikla

Jäsenvaltiot eivät saa sallia 1 artiklassa tarkoitettujen tuotteiden tuontia, jos ne eivät ole 2 artiklan 1 kohdassa tarkoitettujen säännösten mukaisia.

4 artikla

Kaikki tämän asetuksen soveltamisesta aiheutuvat menot veloitetaan lähettäjältä, vastaanottajalta tai jommankumman edustajalta.

5 artikla

Tätä asetusta tarkastellaan uudelleen Gabonin toimivaltaisten viranomaisten antamien takeiden ja 2 artiklassa tarkoitettujen testien tulosten perusteella. Annettujen takeiden todentamiseksi voi olla tarpeen tehdä uusi komission suorittama tarkastus.

6 artikla

Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 25 päivänä kesäkuuta 2008. Komission puolesta Androulla VASSILIOU Komission jäsen

(1) EYVL L 31, 1.2.2002, s. 1. Asetus sellaisena kuin se on viimeksi muutettuna komission asetuksella (EY) N:o 202/2008 (EUVL L 60, 5.3.2008, s. 17).

(2) EUVL L 364, 20.12.2006, s. 5. Asetus sellaisena kuin se on muutettuna asetuksella (EY) N:o 1126/2007 (EUVL L 255, 29.9.2007, s. 14).

(3) EYVL L 61, 18.3.1995, s. 1. Direktiivi sellaisena kuin se on viimeksi muutettuna direktiivillä 2006/52/EY (EUVL L 204, 26.7.2006, s. 10).

(4) EUVL L 88, 29.3.2007, s. 29.

(5) EUVL L 24, 30.1.1998, s. 9. Direktiivi sellaisena kuin se on viimeksi muutettuna direktiivillä 2006/104/EY (EUVL L 363, 20.12.2006, s. 352).